Reem Alsalem

**Reem Alsalem** (født 1976) er en jordansk tidligere offentlig tjenesteperson og selvstendig næringsdrivende som siden 2021 er FNs menneskerettighetsråds spesialrapportør med fokus på vold mot kvinner.

## Yrkesliv og verv
Alsalem var i 17 år sivilt ansatt hos FNs høykommissær for flyktninger hvor hun arbeidet med flyktninger i 13 land. Hun sluttet i 2016 for å bli selvstendig konsulent. Hun ble i 2021 utnevnt av FNs menneskerettsråd til spesialrapportør med fokus på vold mot kvinner. Dette er et ulønnet oppdrag, og hun er ikke ansatt i FN.

## Kontroverser

### Syn på transpersoner
Alsalem har fått mye oppmerksomhet for sitt syn på transpersoner og ble beskrevet av den kristne nettavisa *Zenit* som «utstøtt av de etablerte kvinneorganisasjonene» som følge av at hun er mot «kjønnsideologi» (*gender ideology*). I 2025 tok hun til orde for at stater bør vedta lover «for å sørge for at ordene 'kvinne' og 'jente' bare brukes om biologiske hunkjønn», beskrev transkvinner som «menn som identifiserer seg som kvinner», anbefalte et forbud mot både sosial og medisinsk transisjon for mindreårige transpersoner, og støttet ideen om «sosial smitte» av transidentitet. Hun har opponert mot reformer for transpersoners rett til å endre juridisk kjønn, og hevdet at dette kunne utnyttes av «voldelige menn». Alsalem har blant annet støttet Donald Trumps presidentordre «Keeping Men Out of Women's Sports». I september 2025 innledet hun på et seminar organisert av Alliance Defending Freedom og The Heritage Foundation om «», der hun tok til orde mot kjønnsbekreftende behandling.

Jurister og kjønnsforskere har beskrevet henne som en sentral «kjønnskritisk» stemme og en nøkkelaktør i *antigender-*mobiliseringer i internasjonale organer. Juristen Jens Theilen skrev at hun «bruker kvinners rettigheter som et våpen for å underminere transpersoners rettigheter». Flere hundre kvinneorganisasjoner og andre organisasjoner har flere ganger undertegnet opprop mot henne, senest i 2025 da 230 organisasjoner med International Planned Parenthood Federation og Women Deliver i spissen uttalte at hun har «dedikert sitt verv til å angripe transpersoner og kjønnsmangfoldige personer». Samme år ble hun også kritisert av Amnesty International, International Commission of Jurists og Plan International for å ekskludere en sosial kjønnsanalyse og avvike fra etablerte menneskerettslige normer. I 2024 beskyldte USAs utenriksdepartement under Biden-administrasjonen henne i en offisiell uttalelse for å bruke et nedsettende språk om transpersoner og uttalte at mens USA er «dypt bekymret over spredningen av nettmobbing, overgrep og kjønnsrelatert desinformasjon» som rammer kvinner og jenter, ble «vi skuffet over å se at du deltok i samme type atferd under OL – ved å spre falsk og skadelig informasjon om kjønnet til den algirske bokseren Imane Khelif». Lemkin Institute for Genocide Prevention uttalte i 2025 at Alsalem «plukker selektivt ut desinformasjon for å fremme en antitransagenda». Alsalem sa selv i 2025 at hun har møtt sterk motstand fra regjeringer, internasjonale organisasjoner og store sivilsamfunnsorganisasjoner som følge av sitt syn på transpersoner, og at disse kritikerne har kalt henne transfob og fascist. I 2023 ble hun f.eks. avinvitert av den brasilianske regjeringen etter beslutning fra likestillingsministeren i landet som følge av kritikk for transfobi.

### Rapport om overgrep mot palestinske kvinner
I forbindelse med Hamas’ angrep på Israel oktober 2023‎ skrev Alsalem sammen med Francesca Albanese en rapport hvor israelske soldater ble anklaget for overgrep mot palestinske kvinner på Gazastripen, herunder voldtekt og nakenvisitering. Som kilde til opplysningene har Alsalem oppgitt Euro-Mediterranean Human Rights Monitor, en organisasjon etablert av Richard A. Falk som tidligere var FNs spesialrapportør i de palestinske territoriene. Israel har avvist anklagene, og karakterisert det som påfallende at Alsalem ikke har fordømt overgrepene mot israelske kvinner utført av Hamas 7. oktober 2023.

## Referanser